
                                                    Nr.4c-3/399/2009
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative „Legea staţiunilor, privind organizarea şi desfăşurarea activităţilor de turism în staţiuni turistice şi zone turistice”, transmisă cu adresa nr.P.l.x. 604 din 16 noiembrie 2009.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

                                                    Nr.4c-3/399/2009
R A P O R T

asupra propunerii legislative „Legea staţiunilor, privind organizarea şi desfăşurarea activităţilor de turism în staţiuni turistice şi zone turistice”


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă „Legea staţiunilor, privind organizarea şi desfăşurarea activităţilor de turism în staţiuni turistice şi zone turistice”, a domnului deputat PD-L Mircia Giurgiu, transmisă cu adresa nr.P.l.x. 604 din 16 noiembrie 2009, înregistrată la comisie sub nr.23/399 din 16 noiembrie 2009.



Consiliul Legislativ, cu avizul nr.546/27.05.2009, avizează favorabil propunerea legislativă cu observaţii şi propuneri.



Guvernul României, prin actul nr.1695/06.07.2009, nu susţine adoptarea propunerii legislative.



Senatul, în  şedinţa din 11 noiembrie 2009, a respins propunerea legislativă.


Comisia pentru administraţie publică, amenajarea teritoriului şi echilibru ecologic, Comisia juridică, de disciplină şi imunităţi şi Comisia pentru buget, finanţe şi bănci, cu avizele nr.26/787/24.11.2009, nr.604/15.12.2009, respectiv nr.651/22.12.2009, au avizat negativ propunerea legislativă.


Propunerea legislativă are ca obiect de reglementare organizarea şi desfăşurarea activităţilor de turism în staţiuni turistice şi zone turistice, în sensul reglementării procedurii şi a criteriilor de atestare a staţiunilor turistice, în scopul îmbunătăţirii cadrului de protejare, conservare şi valorificare a resurselor turistice.



Membrii Comisiei pentru industrii şi servicii au examinat propunerea legislativă în şedinţa din 11 septembrie 2013 şi au hotărât, în unanimitate, să propună Plenului Camerei Deputaţilor respingerea acesteia, din următoarele considerente:
- aspectele la care face referire propunerea legislativă sunt deja reglementate în legislaţia actuală, şi anume: în Ordonanţa Guvernului nr.58/1998 privind organizarea şi desfăşurarea activităţii de turism în România, cu modificările şi completările ulterioare, în Hotărârea Guvernului nr.852/2008 pentru aprobarea normelor şi criteriilor de atestare a staţiunilor turistice şi în Ordinul ministrului pentru întreprinderi mici şi mijlocii, comerţ, turism şi profesii liberale nr.636/2008 pentru aprobarea Normelor metodologice privind clasificarea structurilor de primire turistice;
- iniţiativa prevede ca administrarea staţiunilor turistice să se facă de un consiliu de administraţie, însă acest aspect trebuie analizat din perspectiva Legii administraţiei publice locale nr.215/2001, republicată, cu modificările şi completările ulterioare, şi a faptului că staţiunea turistică nu are personalitate juridică;
- analizat din punct de vedere financiar, colectarea taxelor şi impozitelor locale se realizează de către autorităţile publice locale, fapt ce ar îngreuna administrarea veniturilor provenite din taxa hotelieră de către un consiliu de administraţie al unei staţiuni turistice;
- reglementările iniţiativei referitoare la taxa hotelieră, în sensul destinării acesteia dezvoltării turismului pe plan local şi promovării acestuia, sunt cuprinse în legea nr.571/2003 – Codul fiscal, potrivit căruia taxa hotelieră constituie venit al autorităţii publice locale;
- modificările referitoare la impozitul pe clădiri şi terenuri se regăsesc, de asemenea, în Codul fiscal, stabilirea oricărei derogări de la regula generală privind impozitul pe clădiri şi terenuri realizându-se în baza unei scheme stabilite de Ministerul Finanţelor Publice prin respectarea unui prag valoric, astfel încât să nu constituie ajutor de stat.



La lucrările comisiei au fost prezenţi 31 de deputaţi din totalul de 32 de deputaţi membri ai comisiei.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

                   
PREŞEDINTE,                                     SECRETAR,

                      Iulian Iancu                                         Istvan Antal
Consilieri parlamentari,
Viorela Gondoş
Isabela Robe

